Eskom koester ook e-motor-droomArgieffoto bloot ter illustrasie. (Foto: Unsplash) Terwyl hoë fases beurtkrag voortduur, was Eskom een van die plaaslike borge van die afgelope naweek se E-Fest in Kaapstad met ’n borgskap van R2,1 miljoen. Die sukkelende kragverskaffer droom boonop daarvan om sy hele vloot van 13 000 voertuie teen 2040 met elektriese voertuie te vervang. Eskom het die naweek bekend gemaak dat hy reeds die heffingstarief van residensiële tyd-van-gebruik (ToU) vir goedkeuring by die Nasionale Energiereguleerder van Suid-Afrika (Nersa) ingedien het. Sou dit goedgekeur word, sal die eienaars van elektriese motors aansienlik baie spaar wanneer hulle hul motors buite spitstyd laai. Eskom is vuur en vlam oor die ontwikkeling van die elektriese mobiliteitsektor in Suid-Afrika en het selfs ter ondersteuning van die ontwikkeling belowe om deel te wees van die ankermark vir elektriese voertuie. Die kragvoorsiener het die naweek bekend gemaak dat hy reeds ’n projek van stapel gestuur het om elektriese voertuie aan sy vloot bekend te stel. Eskom sal binnekort op die uitkyk wees vir geskikte vennote wat openbare laaistasies op Eskom-terreine oor die hele land kan oprig. Argieffoto bloot ter illustrasie. (Foto: Unsplash) Die energie-ekonoom Lungile Mashele sê egter nou Eskom se borgskap van E-Fest en planne met die verkryging van elektriese motors getuig van swak smaak gegewe die tydsberekening daarvan. Beurtkrag duur nou al maande lank met fases so hoog soos 6 wat die afgelope paar weke geld. Daar is ook geen aanduiding dat beurtkrag binnekort iets van die verlede gaan wees nie. Mashele sê egter ook dat Eskom saam met die Nissan Leaf een van die vroeë pioniers van elektriese voertuie in Suid-Afrika was en lankal dié aspirasies het. “Eskom glo dat elektriese motors inderwaarheid elektrisiteit aan die netwerk kan terugploeg, veral tydens spitstye.” Maroela Media het vroeër berig oor elektriese vragmotors wat in spitstye gebruik kan word om krag terug in die stelsel te plaas, en te laai wanneer die vraag na krag uiters laag is. Dit is danksy ’n nuwe tegnologie, genaamd V to G (vehicle to grid). Mashele sê gegewe die feit dat EU-lande teen 2030 slegs elektriese voertuie wil invoer, is daar ’n groot gaping in Suid-Afrika se motorvervaardigingsmark wat Eskom nou ooweeg om te vul. Dit wil hulle onder meer doen deur navorsing oor die volhoubaarheid van elektriese motors in die land, asook die ontwikkeling van volhoubare laai-infrastruktuur, verduidelik Mashele. Eskom is ook besig om mikronetwerke te ontplooi wat die groei van e-mobiliteit in die land sal ondersteun. Die elektrisiteitsvoorsiener het tans vier terreine wat deur die mikronetwerktegnologie aangedryf word, waaronder ’n terrein in Ficksburg in die Vrystaat en Lynedoch in die Wes-Kaap. Eskom sê dié terreine verskaf hernubare elektrisiteit aan meer as 200 huishoudings, ’n polisiestasie en ondernemings in die gebiede. Die meeste van die geïdentifiseerde terreine sal fotovoltaïese sonkrag (PV) as die primêre bron van energie gebruik en litiumioonbatterye vir bergingsvermoë. Ander terreine sal mikro-windturbines en kleinskaalse hidroturbines gebruik. Hierdie projekte sal oor die volgende vyf jaar van stapel gestuur word.